# Àngel Nadal i Quirch

Àngel Nadal i Quirch (Barcelona, 1930 - Barcelona, 26 de juny de 2016) fou un dibuixant de còmics català.
Va començar a treballar al camp del còmic el 1944, com ajudant d'altres dibuixants. El 1946 publica alguns quaderns d'aventures en l'editorial Fantasio, com Azul i Tokán el invencible, encara que prompte orienta els seus treballs cap a la historieta d'humor.
En la revista Jaimito d'Editorial Valenciana publica el 1948 la sèrie Sindulfo Sacarina, i el 1948 comença a treballar per a l'Editorial Bruguera. En la revista Pulgarcito, de l'editorial abans esmentada, crea diversos personatges: Casildo Calasparra (1948), Sandalio Pergamín (1948), Don Folio (1951), Don Cloroformo (1951) i la que seria la seua creació més recordada: Pascual, criado leal (1953).
L'estil dels seus treballs per a Bruguera és una barreja de caricatura i realisme. Prompte va destacar la seua capacitat per a dibuixar dones estilitzades i elegants, que van aparèixer en sèries com Rosita, la vampiresa (1951) i Marilín, chica moderna (1959). Altres sèries estaven dedicades en exclusiva als seus dibuixos de dones (Las mujeres de Nadal, 1954; Las chicas de Nadal, 1959) en un període de la història d'Espanya marcada per la censura, com Matildita y Anacleto, un matrimonio completo, o Maripili y Gustavito, todavía sin pisito. A pesar de la ingenuïtat dels seus plantejaments, aquestes sèries no estan exemptes d'un cert to crític.
El 1960 abandona l'editorial Bruguera i el mercat del còmic espanyol i comença a treballar per a agències internacionals, com la britànica Fleetway, per a la qual dibuixa al personatge de Buster, en la revista homònima. A través de l'agència Bardon Art, Nadal s'introdueix també en el mercat alemany, per al qual desenvolupa diverses historietes d'humor, publicades en revistes com Primo i Zack. En els anys 1970 dibuixa diversos personatges de Disney, com Goofy i Mickey Mouse, per a l'editorial danesa Gutenberghus. Va morir el 26 de juny de 2016 a la seva ciutat natal, als 85 anys.

## Obra

| Anys | Títol | Tipus | Publicació |
| 1946 | Azul | Serial | Fantasio |
| 1946 | Tokán, el Invencible | Serial | Fantasio |
| 1948 | Sindulfo Sacarino | Sèrie | Jaimito |
| 1948 | Casildo Calasparra | Sèrie | Pulgarcito, etc. |
| 1948 | Ervigio Goropéndulo | Sèrie | Pulgarcito |
| 1948 | Sandalio Pergamín | Sèrie | Pulgarcito |
| 1951 | Rosita, la Vampiresa | Sèrie | El DDT, etc. |
| 1951 | Don Folio | Sèrie | Pulgarcito |
| 1951 | Toby | Sèrie | S.O.S. |
| 1951 | Don Cloroformo | Sèrie | Pulgarcito, etc. |
| 1952 | Chistes cazados a lazo | Sèrie col·lectiva | El DDT |
| 1953 | Pascual, criado leal | Serie | Pulgarcito |
| 1953 | El humor visto por... | Sèrie col·lectiva | Pulgarcito |
| 1954 | Las mujeres de Nadal | Sèrie | El DDT, etc. |
| 1954 | Matildita y Anacleto, un matrimonio completo | Sèrie | El DDT |
| 1956 | A carcajada limpia | Sèrie col·lectiva | Pulgarcito |
| 1958 | Maripili y Gustavito, todavía sin pisito | Sèrie | Sissi, Revista Femenina |
| 1958 | Las chicas de Nadal | Sèrie | Can Can |
| 1959 | Los Cepillez | Sèrie | Cadete-K.D.T. |
| 1959 | Humor sobre ruedas | Sèrie | Tío Vivo |
| 1959 | Tip y Top y su pandilla | Sèrie | Tío Vivo |
| 1959 | Marilín, chica moderna | Sèrie | Tío Vivo |
| 1959 | Ríase de... | Sèrie col·lectiva | Tío Vivo |
| 1962-1974 | Buster | Sèrie | Buster |
| 1963 | Blarney Bluffer | Sèrie | Buster |
| 1970 | Goofy, Mickey Mouse | Sèrie | |

## Referències

* ↑ «Àngel Nadal Quirch: Esquela». EnMemoria.com, 28-06-2016. [Consulta: 15 agost 2017].
* ↑ Tapounet, Rafael. «Fallece el dibujante Nadal, creador de 'Pascual, criado leal'» (en castellà). El Periódico de Catalunya, 28-06-2016. [Consulta: 28 juny 2016].
* 1 2 3 4 5 6 7 Cuadrado (2000), p. 834.

## Enllaços externs

* Àngel Nadal a lambiek.net (anglès)